Parke Nacional Arikok

**Parke Nacional Arikok** ta un zona asigna na proteccion di naturalesa cu ta situa den a parti norteste di Aruba. 

Apesar cu e plan nan tabata data di e añanan sesenta di siglo 20 Gobierno di Aruba a ratifica e parke oficialmente te na aña 2000. Despues cu a lanta un fundacion dia 26 di september 2003 a ricibi 7.1 miyon euro di Fondo Europeo pa Desaroyo, cual tabata destina pa e infrastructura di e parke. 

E parke tin un grandura di mas cu 3200 hectar y ta cubri 18&nbsp;% di e superficie di e isla, di cual 34&nbsp;km² ta area di naturalesa birgen. Meta di Parke Nacional Arikok ta pa conserva, maneha y proteha flora, fauna y cultura Arubano y pa proteha simbolonan cultural dentro di e parke. E parke ta dividi den tres area: dos zona "keto" unda influencia humano ta masha limita y un zona unda mas actividad por tuma lugar.

Parke Nacional Arikok tabata un ideal di decadanan, pon’i pa prome biaha riba papel pa un hoben universitario Arubiano den decada di 70 y cu a haya forma 20 aña despues. E proceso structural pa  realisa e parke a cuminsa na 1997, cual trabou despues a pasa den man di un team di maneho apunta pa Gobierno na 2002. E team di maneho tabata responsabel pa crea Fundacion Parke Nacional Arikok pa dirigi e parke. Desde 2024 e fundacion ta yama Aruba Conservation Foundation (ACF) y ta tambe ta encarga cu e maneho di Parke Marino Aruba y Spaans Lagoen. Desde 2023 Tyson Lopez ta ocupa e funcion di director general.

## Etimologia
E establecimento di Cunucu Arikok a resulta di e desaroyo di Parke Nacional Arikok. E region aki tabata un tempo un plantashi chikito di propiedad di Arie Kok, cu un cas di torto.  Alrededor di e cas tabatin un hofi cu diferente sorto di mata comun na Aruba. E nomber di Parke Arikok a surgi for di e doño di e cas di torto aki, cu awe ta un parti di e Parke Nacional. Ademas, den e teritorio di e Parke, por haya piedra di dolerite cu pintura di Indjan ariba dje. Un di e pinturanan aki ta sirbi como e logo actual di e reserva natural. 

## Sero
E parke ta encera un masivo di seronan cu ta inclui e topnan mas halto riba e isla, manera Jamanota y Arikok. E siguiente lista ta duna algun sero prominente den orden alfabetico:​
* Arikok – 185 meter
* Gran Tonel – 148 meter
* Jamanota – 188 meter
* Klein Jamanota – 108 meter
* Miralamar – 100 meter
* Piedra Cacho – 131 meter
* Santa Lucia – 102 meter​
* Sero Cabai – 164 meter
* Sero Cawara – 113 meter

## Playa
Na costa nort tin un cantidad di playa:
* Boca Keto
* Boca Prins
* Dos Playa

## Rooi
Den parke tin un cantidad di rooi, cu ta core memey entre e seronan door di areanan mas abou. Esakinan ta subdividi segun nan ubicacion den parke:
* banda noord - Rooi Frui, Rooi Cayente, Rooi Fluit, Rooi Ioran, Rooi Spierto, Rooi Mangel of Shantwijn y Rooi Calcoriti;
* banda central - Rooi Tambu, Rooi Prins, Rooi Dwars, Rooi Druif, Rooi Spanjo, Rooi Sanfuego, Rooi Juditi, Rooi Casunti, Rooi Piedra di cacho, Rooi Nayo y Rooi Seco;
* banda pazuid y pabou - Rooi Barbaqua, Rooi Calbas, Rooi Thomas, Rooi Balastro, Rooi Mahawa, Rooi Taki, Rooi Masiduri, Rooi Shidarahaka, Rooi Fontein y Rooi Cuashati.

## Mira tambe
* Parke Marino Aruba
## Galeria

Fail:ARIKOK NATIONAL PARK DESERT - panoramio.jpg|Paisahe di vegetacion arido
Fail:Arikok NP.jpg|Bista di e paisahe
Fail:ARIKOK NATIONAL PARK - DAIMARI BAY - panoramio.jpg|Bahia di Daimari
Fail:National Park Arikok (Aruba) 12 37 57 691000.jpeg|Ruta pa caminata
Fail:National Park Arikok (Aruba) 12 35 04 659000.jpeg|Simbolo indjan riba baranca
Fail:Mudhouse at National Park Arikok.jpg|Cas di torto
Fail:Ruta, Sero cabai, Parke Nacional Aruba 01.jpg|Ruta Sero Cabai